b"\n_START_ARTICLE_\nVicent \xc3\x80lvarez i Rubio\n_START_SECTION_\nBiografia\n_START_PARAGRAPH_\nDurant els anys universitaris va participar en la creaci\xc3\xb3 de l'ADEV (Associaci\xc3\xb3 Democr\xc3\xa0tica d'Estudiants Valencians) i fou director de la revista Di\xc3\xa0leg.  El 1960 va formar part de la formaci\xc3\xb3 del Moviment Social-Cristi\xc3\xa0 de Catalunya (MOSCA), grup pol\xc3\xadtic valencianista fundat pels universitaris Eliseu Climent, Joan Francesc Mira, Ferran Mart\xc3\xadnez i Navarro, Ferran Zurriaga i Vicent \xc3\x80lvarez, als que m\xc3\xa9s tard s'hi afegiren Josep Vicent Marqu\xc3\xa8s, Alfons Cuc\xc3\xb3 i Valeri\xc3\xa0 Miralles. El 1962 es va dissoldre i els seus membres fundaren l'Acci\xc3\xb3 Socialista Valenciana._NEWLINE_\xc3\x80lvarez particip\xc3\xa0 en la fundaci\xc3\xb3 d'Acci\xc3\xb3 Socialista Valenciana el maig de 1962, amb Eliseu Climent, Joan Francesc Mira i Rosa Raga, procedents del Moviment Social-Cristi\xc3\xa0 de Catalunya (MOSCA), en organitzar junt al Frente de Liberaci\xc3\xb3n Popular una vaga a la Universitat de Val\xc3\xa8ncia en suport a la vaga d'Ast\xc3\xbaries de 1962. L'octubre de 1964 redactaren una Declaraci\xc3\xb3 de Principis, influ\xc3\xafda per Joan Fuster i de contingut b\xc3\xa0sicament nacionalista i socialista, on definien el Pa\xc3\xads Valenci\xc3\xa0 com a part dels Pa\xc3\xafsos Catalans. Despr\xc3\xa9s deix\xc3\xa0 pas al Partit Socialista Valenci\xc3\xa0, on Vicent \xc3\x80lvarez hi particip\xc3\xa0 fins al 1966._NEWLINE_Fou detingut i empresonat el 1967 per participar en la primera manifestaci\xc3\xb3 de l'1 de maig. En el per\xc3\xadode entre la dictadura i la transici\xc3\xb3, fou diverses vegades processat i multat, i en algun cas condemnat. Finalment fou amnistiat el 1977. A partir de 1967 va exercir com advocat laboralista, assistint al moviment obrer i tamb\xc3\xa9, com a defensor davant el Tribunal d'Ordre P\xc3\xbablic. _NEWLINE_En els anys setanta va formar part dels Cercles Obrers Comunistes, les Plataformes Anticapitalistes i l'Organitzaci\xc3\xb3 d'Esquerra Comunista. M\xc3\xa9s endavant fou militant i dirigent d'Unitat del Poble Valenci\xc3\xa0 i form\xc3\xa0 part de les llistes en algunes ocasions. En 1991 va encap\xc3\xa7alar la de l'Ajuntament de Val\xc3\xa8ncia._NEWLINE_Des de finals dels anys vuitanta ha estat cap dels Serveis Jur\xc3\xaddics de la Universitat de Val\xc3\xa8ncia. Tamb\xc3\xa9, durant 16 anys ha sigut membre del Consell Valenci\xc3\xa0 de Cultura, on ha treballat per la recuperaci\xc3\xb3 del patrimoni cultural valenci\xc3\xa0 (1998-2011). Tamb\xc3\xa9 particip\xc3\xa0 en el Dictamen sobre la Llengua, en el qual va emetre un vot particular a favor d'un expl\xc3\xadcit reconeixement per la unitat ling\xc3\xbc\xc3\xadstica. En 1998 el Consell els va concedir l'Alta Distinci\xc3\xb3 de la Generalitat Valenciana. Va formar part del Consell Valenci\xc3\xa0 de Cultura. _NEWLINE_Ha participat en seminaris i jornades de diferent \xc3\xa0mbit territorial, en publicacions i premsa, sobre una tem\xc3\xa0tica centrada en els estudis socials, mem\xc3\xb2ria hist\xc3\xb2rica, patrimoni cultural i opinions d'actualitat."